**ZÁPIS č. 8**

**Z RIADNEHO ZASADNUTIA SPRÁVNEJ RADY TASR**

**24. augusta 2017 so začiatkom o 11.00 h**

**Prítomní členovia správnej rady:** Vladimír Masár, Boris Chovanec, Peter Alakša, Ján Sand, Richard Kvasňovský

**Hostia:** Mgr. Vladimír Ruman, právnik;PhDr. Vladimír Puchala, zástupca generálneho riaditeľa TASR

**Miesto konania:** Bratislava, Dúbravská cesta 14, TASR

Rokovanie v zmysle čl. 3, 5 ods. 1 a čl. 9 ods.6 Rokovacieho poriadku Správnej rady zvolal a viedol predseda SR TASR Vladimír Masár. Konštatoval, že rada je uznášaniaschopná a navrhol program zasadnutia:

**Program:**

1. **Otváranie obálok kandidátov na obsadenie funkcie generálneho riaditeľa TASR**
2. **Správa o činnosti TASR za I. polrok 2017**
3. **Rôzne**

**UZNESENIE č.23/2017:**

Členovia rady schválili program zasadnutia:

Za:5 Proti: 0 Zdržal sa: 0

**Uznesenie bolo prijaté.**

1. **Otváranie obálok kandidátov na obsadenie funkcie generálneho riaditeľa TASR**

Pred začatím rokovania o tomto bode programu odišiel z rokovacej miestnosti PhDr. Vladimír Puchala, zástupca generálneho riaditeľa TASR.

Predseda Správnej rady TASR konštatoval, že vyhlásenie voľby GR TASR bolo podľa § 15 ods. 3 zákona č. 385/2008 Z. z. o Tlačovej agentúre Slovenskej republiky a o zmene niektorých zákonov publikované v lehotách stanovených zákonom v denníkoch Hospodárske noviny, PRAVDA a na webovej stránke tasr.sk.

Predseda Správnej rady TASR konštatoval, že do 18. augusta 2017 do 16,00 h. – riadneho termínu odovzdania prihlášok na obsadenie funkcie generálneho riaditeľa TASR – bola odovzdaná osobne v podateľni TASR jedna obálka s nápisom „Voľba generálneho riaditeľa TASR – Neotvárať“ Druhá obálka s nápisom „Voľba generálneho riaditeľa TASR – Neotvárať“ prišla poštou 21.8.2017 s dátumom podania na poštovú prepravu 18.8. 2017.

Obálky otvoril Mgr. Vladimír Ruman v poradí ako boli doručené do TASR a členovia Správnej rady TASR následne spoločne prekontrolovali prihlášky kandidátov.

Obidve prihlášky obsahovali:

* vyhlásenie o kandidatúre na generálneho riaditeľa Tlačovej agentúry Slovenskej republiky s uvedením titulu, mena a priezviska a adresy trvalého pobytu kandidáta s jeho vlastnoručným notársky overeným podpisom,
* štruktúrovaný životopis,
* čestné vyhlásenie o tom, že kandidát je štátnym občanom Slovenskej republiky,
* čestné vyhlásenie o tom, že kandidát má spôsobilosť na právne úkony v plnom rozsahu,
* výpis z registra trestov nie starší ako tri mesiace,
* úradne overenú kópiu dokladu o dosiahnutí vysokoškolského vzdelania druhého stupňa,
* čestné vyhlásenie o splnení podmienky najmenej päťročnej odbornej praxe v oblasti riadenia s uvedením, kde kandidát túto prax vykonával,
* čestné vyhlásenie o tom, že kandidát nevykonáva funkciu alebo činnosť podľa § 9 ods. 4 alebo 5 zákona č. 385/2008 Z. z.,
* projekt riadenia a rozvoja Tlačovej agentúry Slovenskej republiky v nastávajúcom funkčnom období, predložený v piatich vyhotoveniach v tlačenej podobe vo formáte A4 v rozsahu najmenej 15 strán a najviac 30 strán (do tohto rozsahu sa nepočítajú prílohy).

**UZNESENIE č.24/2017**

Správna rada TASR konštatovala , že prihláška kandidáta na funkciu generálneho riaditeľa TASR PhDr. Vladimíra Puchalu obsahuje všetky formálne náležitosti v zmysle zverejnenej výzvy na predkladanie prihlášok kandidátov na obsadenie funkcie generálneho riaditeľa TASR a kandidáta možno pozvať na verejné vypočutie v zmysle zákona 358/2008Z. z.

Za : 5 Proti: 0 Zdržal sa: 0

**Uznesenie bolo prijaté**.

**UZNESENIE č.25/2017**

Správna rada TASR konštatovala , že prihláška kandidáta na funkciu generálneho riaditeľa TASR Ing. Mariána Tkáča, PhD. obsahuje všetky formálne náležitosti v zmysle zverejnenej výzvy na predkladanie prihlášok kandidátov na obsadenie funkcie generálneho riaditeľa TASR a kandidáta možno pozvať na verejné vypočutie v zmysle zákona 358/2008Z. z.

.

Za : 5 Proti: 0 Zdržal sa: 0

**Uznesenie bolo prijaté**.

Následne predseda Správnej rady TASR navrhol termín verejného vypočutia kandidátov na post generálneho riaditeľa TASR – 5.9. 2017 o 11,30 hod v Účelovom zariadení MK SR na Bielej ul.č.3 v Bratislave /konferenčná miestnosť/.

**UZNESENIE č. 26/2017**

Správna rada TASR určuje termín verejného vypočutia kandidátov na post generálneho riaditeľa TASR na utorok 5. septembra 2017 o 11,30 hod. v Účelovom zariadení MK SR na Bielej ul.č.3 v Bratislave /konferenčná miestnosť/.Obom kandidátom bude zaslaná pozvánka na verejné vypočutie.

Za : 5 Proti: 0 Zdržal sa: 0

**Uznesenie bolo prijaté**.

Po ukončení prvého bodu programu sa predseda správnej rady poďakoval Mgr. Vladimírovi Rumanovi za spoluprácu pri overovaní prihlášok kandidátov na pozíciu generálneho riaditeľa TASR a ďalšieho priebehu zasadnutia sa už nezúčastňoval. Na rokovanie bol prizvaný súčasne poverený generálny riaditeľ PhDr. Vladimír Puchala.

1. **Správa o činnosti TASR za I. polrok 2017**

Predseda Správnej rady TASR Vladimír Masár požiadal povereného generálneho riaditeľa PhDr. Vladimíra Puchalu, aby odprezentoval Správu o činnosti TASR za I.polrok 2017.

Na úvod PhDr. Puchala uviedol, že úlohy, ktoré Tlačovej agentúre Slovenskej republiky (ďalej len TASR) vyplývajú zo zákona č. 385/2008 Z. z. o Tlačovej agentúre Slovenskej republiky a o zmene niektorých zákonov boli v prvom polroku 2017 splnené. TASR bola vo svojom spravodajstve slobodná a nezávislá. Spravodajstvo nebolo v prospech či v neprospech žiadnej politickej, hospodárskej, náboženskej, etnickej alebo inej záujmovej skupiny. Spravodajstvo objektívne, vyvážene a aktuálne reflektovalo dianie na Slovensku i v zahraničí.

TASR v zmysle svojej hlavnej činnosti vyhľadávala aktuálne, včasné, overené,

neskreslené a nestranné informácie, ktoré spracovávala formou textových súborov, zvukových záznamov, zvukovo-obrazových záznamov, obrazových záznamov. Informácie TASR uchovávala a sprístupňovala.

TASR faktograficky zaznamenala vo svojom multimediálnom

spravodajstve všetky podstatné udalosti zo Slovenska, zo zahraničia, ekonomiky, športu.

TASR vydala v hodnotenom období 141 613 multimediálnych správ.V slovnom spravodajstve priniesla 77 285 správ, vydala 7 229 zvukov, 52 336 fotografií a 4 790 videospráv. PhDr. Puchala poznamenal, že TASR je najväčší producent videospráv na mediálnom trhu.

V prvom polroku 2017 TASR splnila všetky podmienky zmluvy č. MK - 1/2017/M o poskytovaní služieb vo verejnom záujme a o poskytnutí príspevku zo štátneho rozpočtu na kapitálové výdavky určené na uskutočnenie účelového investičného projektu vo verejnom záujme podľa § 6 ods. 1, písm. b) a c) a ods. 2 zákona č. 385/2008 Z. z. o Tlačovej agentúre Slovenskej republiky a o zmene niektorých zákonov, ktorú uzavrela s Ministerstvom kultúry Slovenskej republiky.

Ďalej informoval členov rady o hospodárení TASR za obdobie I. polroka 2017. Za I. polrok 2017 dosiahli príjmy TASR 3 109 524 EUR, čo predstavuje 58,17 %-né plnenie rozpočtu. Výdavky boli vykázané vo výške 2 699 325 EUR, čo v percentuálnom vyjadrení predstavuje čerpanie rozpočtu vo výške 51 %. TASR I. polrok 2017 ukončila s prebytkom vo výške 410 199 EUR.

Súhrnné náklady dosiahli za I. polrok výšku 2 606 133 Eur. Celkové výnosy za hodnotené obdobie dosiahli čiastku 2 619 395 Eur. Agentúra ukončila I. polrok so ziskom vo výške 13 262 Eur.

Celkový fakturovaný objem z predaja vlastných produktov a služieb predstavoval v prvom polroku 2017 sumu 1 283 052 EUR bez DPH. V porovnaní s prvým polrokom 2016 ide o nárast o 9 percent, čo vo finančnom vyjadrení predstavuje sumu 105 808 EUR bez DPH. Zároveň konštatoval, že voči spravodajstvu zo strany klientov neboli zaznamenané výhrady a TASR nestratila žiadneho dominantného klienta.

TASR dostala v apríli cenu Európskej aliancie tlačových agentúr "EANA Award for Excellence in News Agency Quality 2017". Cenu získala agentúra za vytvorenie agregátora sociálnych sietí SomeCan.Tento vývojový tím viedol šéfredaktor Marián Kolár. Išlo vôbec o prvé ocenenie slovenskej agentúry v prestížnej konkurencii 32 dominantných tlačových agentúr v Európe. Naposledy túto cenu získala nemecká agentúra DPA. V silnej konkurencii sme sa zaradili medzi veľké agentúry.

PhDr. Puchala poďakoval aj vedúcemu domácej redakcie Richardovi Kvasňovskému,ktorý získal prémiu Literárneho fondu za rozhovory v cykle Osobnosti, tváre, myšlienky. Je to vizitka nielen jeho práce , ale celej redakcie.

PhDr. Puchala informoval aj o téme podpísania zmluvy s agentúrou Sputnik, ktorá rezonovala v médiách v apríli t.r. a venovala jej pozornosť aj SR TASR. TASR zmluvu vypovedala, pretože nechcela byť predmetom politického zápasu, ktorý sa v tomto kontexte rozohral. Zdôraznil, že v spravodajstve TASR vychádzajú a vychádzali len overené, pravdivé a nestranné informácie.

Ďalšiu časť prezentácie venoval technike a informatike.TASR v prvom polroku intenzívne pracovala na upgrade redakčného systému Typlan, ktorý je z roku 1994 a má celý rad technologických obmedzení pre tvorbu nových produktov i z hľadiska kompatibility s inými technológiami. Zdôraznil, že je nevyhnutné intenzívne uvažovať o alokácii peňazí na obstaranie nového redakčného systému. Ide o problém, ktorý pred sebou TASR tlačí už niekoľko rokov.

TASR v hodnotenom období implementovala nový systém pre prácu s databázami Imporel, ktorý vyvinula v rámci vlastnej vývojovej dielne. Systém združuje databázy výročí, profilov osobností, historický kalendár v jednom užívateľskom prostredí s možnosťou vyhľadávania. Cieľom je nielen zjednodušiť prácu redaktorov s databázami, ale postupne umožniť samostatné vydávanie databáz v prípade potreby, hlavne v off timoch, redaktormi bez účasti redakcie dokumentačných databáz.

TASR investovala na obnovy fototechniky, keďže pri vysokom nasadení (počte snímkov) dochádza k jej opotrebovaniu.

Portály skupiny teraz.sk si aj v prvom polroku udržali trend nárastu návštevnosti, v prvom polroku 2017 zaznamenali priemerne 499 332 reálnych užívateľov mesačne**.** Postupný rast je dôsledkom oboznamovania sa stále väčšieho počtu čitateľov s portálmi a ich možnosťami.

TASR naďalej rozvíjala svoje špecifické weby vtedy.sk, ktorý prezentuje fotografie zdigitalizovaného archívu TASR a spravodajský web o dianí na Slovensku v angličtine newsnow.sk. Weby majú kontinuálny rast a sú pridanou hodnotou servisu.

Na záver PhDr. Puchala konštatoval, že TASR je dôveryhodný zdroj informácií je garantom faktografických, rýchlych a nestranných správ a  pracuje na rozvoji nových projektov pre klientov i pre verejnosť.

Predseda rady Vladimír Masár sa poďakoval Vladimírovi Puchalovi- poverenému GR TASR a otvoril rozpravu.

V rámci rozpravy sa členovia rady konštatovali, že agentúra si stráži vyváženosť spravodajstva a prináša nezávislé informácie pre občanov i klientov.

Vladimír Masár zdôraznil, že 5. septembra čaká TASR voľba generálneho riaditeľa. Je dôležité, aby agentúra bola pripravená na nové výzvy a aby nedošlo k žiadnemu posunu v kvalite ponúkaných produktov. Pripomenul, že nový generálny riaditeľ bude musieť riešiť aj  stratégiu fungovania Teraz Media. Pozitívne hodnotil ekonomické ukazovatele, zaujímal sa o položku ostatné služby, kde náklady za I. polrok 2017 boli vyššie ako v tom istom období predchádzajúceho roka.

Ján Sand – ocenil prácu úseku informačných technológií.

Na otázky členov SR TASR odpovedal PhDr. V. Puchala.

.

Po ukončení rozpravy predniesol predseda Správnej rady TASR návrh na uznesenie.

**UZNESENIE č. 27/2017:**

Správna rada TASR berie na vedomie materiál Správa o činnosti TASR za I. polrok 2017

Za : 5 Proti: 0 Zdržal sa: 0

**Uznesenie bolo prijaté.**

3. Rôzne

Členovia správnej rady poverili V. Masára, aby informoval ministra kultúry M. Maďariča o kandidátoch na obsadenie funkcie generálneho riaditeľa Tlačovej agentúry Slovenskej republiky a o termíne verejného vypočutia.

Bratislava 24. 8. 2017

Zapísal:

Vladimír Masár v. r.

Predseda správnej rady TASR